Fico, Robert, predseda vlády SR (2024-01-11):
Ďakujem pekne, pán podpredseda. Koniec-koncov som aj rád, že ste túto otázku postavili. Začnem možno tak trochu netradične a držím v ruke pero. Toto pero stojí možno, ja neviem, pár centov a keď toto pero drží v ruke pán Šimečka, tak je to lacné pero za pár centov. Ale keď to isté pero držím v ruke ja, tak je to najluxusnejšie a najdrahšie pero na svete, aké bolo kedy vyrobené. Toto je filozofia, ktorá sa používa vo vzťahu (potlesk) k nám už niekoľko rokov a ja by som rád využil otázku, ktorú postavil pán podpredseda Národnej rady, aby som podal možno niektoré závažnejšie veci. Pán podpredseda, predovšetkým vám chcem povedať, že nikdy som v živote v politike nedostal nič zadarmo na rozdiel od vás. Vy ste protekčné politické decko, ktoré dokonca potrebuje ešte aj podporu otvorenú takých médií, ako je SME, Denník N, Aktuality (potlesk) a všetko ostatné. A dokonca ste tak protekčný, pán podpredseda Národnej rady, že ešte aj váš otec vás musí zastupovať v týchto médiách a šíriť takú istú demagógiu, akú šírite vy, ako napríklad že vraj si my v SMER-e – sociálna demokracia želáme ruskú okupáciu. To už naozaj len svedčí o tom, že kde sa v danej chvíli nachádzame. Viete, pán podpredseda Národnej rady, tým, že na rozdiel od vás som nič v politike nedostal zadarmo a vy ste všetko dostali zadarmo v politike a nie ste schopný ponúknuť Slovensku alternatívu, tak vám chcem povedať veľmi otvorene, obzerajte sa okolo seba. Ste považovaný v kluboch, ktoré ovládajú vašu stranu, za neúspešný mladý produkt a očakáva sa vaša výmena, môžte sa smiať, koľko chcete, vy možno o ničom netušíte, o čom teraz hovorím, o čom hovorím (povedané so smiechom), ale myslím si, že budete v krátkom čase prekvapený, pretože je evidentné, že projekt, ktorý ste dali dohromady spoločne s mimovládnymi organizáciami a s médiami, na Slovensku nefunguje. A teraz k podstate samotnej otázky. Tým, že nie ste schopný poskytnúť Slovensku žiadnu alternatívu, aleže žiadnu, váš pán kolega hovorí, že dôchodky na Slovensku sú vysoké, že treba ich znížiť, vy hovoríte, že vraj treba urobiť takú konsolidáciu verejných financií ako navrhoval pán Ódor, čo v praxi znamená, že by ste museli zoškrtať 6 alebo 7 mld. v štátnom rozpočte. Jednoducho netušíte, o čom hovoríte, takže jasné, že neviete, ani len nemáte dunstu o tom, čo máte robiť. Tak ste sa rozhodli, že pôjdete tou štandardnou cestou, ktorá tu bola, a to je cesta kriminalizácie, spochybňovania, všetko sme ukradli a nič tu nefunguje a všetko je netransparentné. Pán podpredseda Národnej rady Slovenskej republiky, ja nepoznám politika na Slovensku, ktorý má tak prevetrané súkromné veci a súkromné financie, ako som ja. Ja vám neželám a naozaj vám to neželám, lebo ja som to zažil, že ľudia ako vy a vaši asistenti sa nielen mne, ale aj Robertovi Kaliňákovi a ďalším hrabali v bankových účtoch v konkrétnych bankách. A informácie z týchto bankových účtov poskytovali potom slovenským médiám. To vám naozaj neželám. Rovnako vám neželám, aby ste boli dva roky stíhaný za nič, dokonca 3 cm pred vzatím do väzby, kým niektorí moji kolegovia v tej väzbe aj skončili. Ja vám neželám, pán Šimečka, aby sa vám stalo to, čo mne, že som niekedy musel ráno o tretej, o štvrtej vstať, pozažíňať, odomknúť dvere a otvoriť ich, aby mi ich nevykopli, pretože boli naplánované domové prehliadky. Chcem preto povedať, že ak sa niekto pýta na transparentnosť akýchkoľvek zdrojov, žiadny politik na Slovensku nemá tak prevetrané súkromné veci, ako mám prevetrané ja. A preto vám chcem odporučiť, pán podpredseda Národnej rady, ak ste presvedčený, že som niekde porušil nejaký zákon, že som, nedajbože, spáchal nejaký zločin, viete, na koho sa máte obrátiť. Obráťte sa na pána Lipšica, ktorého tak obhajujete, lebo presne túto politiku chcete robiť ďalej. Politiku kriminalizácie, škandalizácie a na to potrebujete takých zloduchov a zločincov, ako je pán Lipšic, kvôli ktorému ešte aj zvolávate ľudí do ulíc. (Potlesk.)